Kevad on saabunud ootamatult ja talve justkui pole olnudki. Uue olukorrga ei pea kohanema mitte ainult taimed, vaid ka inimorganism.
Kevadeks on kõik jõuvarud otsakorral ja paljud inimesed vaevlevad nn. kevadväsimuse käes. Kuna üldist turgutust vajab nii keha kui ka vaim, tuleks abi otsida päikesevalgusest ja vitamiinidest. Viimaseid saab ka purgist, kuid paljud erinevad uuringud tõestavad, et tervislikust toidust saadud vitamiinid on tervisele oluliselt suurema väärtusega kui need, mis kapslitesse pandud.
Spargel
Tõeliselt tervislik varakevadine köögivili on spargel, mille taimi ka asparaaguseks kutsutakse. Spargel on väga hinnatud köögivili Lõuna-Euroopas, kus teda ka laialdaselt kasvatatakse ning üle maailma eksporditakse. Spargel sisaldab peale valkude, süsivesikute ja mineraalsoolade ka karotiini, C- ja B grupi vitamiine. Temas leidub aineid, mis soodustavad seedimist ja mõjuvad hästi nii südamele kui ka neerudele.
Tõsi on, et spargli hind kaubanduskettide letis ei kutsu teda just esimese köögiviljana korvi panema, kuid teda saab ka ise väga edukalt kasvatada. Tegelikult kuulub Eesti spargli loodusliku leviala alla ja ta on laialdaselt tuntud ilutaim vanades taluaedades. Maale vanaema juurde minnes on mõistlik aias ringi vaadata - tõenäosus, et sparglitaim on alati seal aianurgas kasvanud, on märkimisväärne!